Nyúz online
Vitaanyag
Az elmúlt év nyilvánvalóvá tette, hogy megvan az igény egy egyetemi szintű újságra az ELTE-n; mindezidáig azonban nem sikerült körvonalazni azokat a keretfeltételeket, amelyek között az új kiadvány működhetne. Az alábbiakban arra szeretnénk javaslatot tenni, hogy a Tétékás Nyúz tavaszi félévben létrejött internetes kiadása szolgáljon egy ilyen újság bázisául.
A Tétékás Nyúz helyzete jelenleg
A Tétékás Nyúz az ELTE legrégebbi, tizenöt éve folyamatosan megjelenő hetilapja; ez alatt az idő alatt rengeteg tapasztalat halmozódott fel a lapnál, amelyek egy új kiadvány indításakor mindenképpen hasznosíthatóak lennének. Az utóbbi években az újság különösen nagy hangsúlyt helyezett közéleti profiljának fejlesztésére, így a szerkesztőség jelenlegi tagjai rendelkeznek azzal a tapasztalattal és kapcsolatrendszerrel, ami egy egyetemi lap elindításához szükséges. Az ELTE-n egyetlen más újság sem mondhatja el ezt magáról.
A lapot nem csak a TTK, hanem az egész egyetem polgárai olvassák; különböző egyetemi fórumokon is rendszeresen hivatkoznak rá, mint információforrásra - bizonyos területeken (ilyen volt például a felsőoktatási törvény módosítása) országos szinten is egyedülállóan részletes tájékoztatást valósított meg.
Az internetes kiadás elindulása lehetőséget teremtett arra, hogy az újság az eddiginél is részletesebb és alaposabb rálátást adjon olvasóinak az egyetemi közéletre, és természetesen nagyobb terjedelemben tudtunk foglalkozni az oktatáspolitika ELTE-t is érintő kérdéseivel.
Szintén nagyon fontos, hogy mindig is törekedtünk az objektív, kiegyensúlyozott tájékoztatásra - bár a lap jelenleg az ELTE TTK HÖK kiadványa, az önkormányzat, illetve a lap újságíróinak állásfoglalása a tényanyagoktól szigorúan elkülönítve kapott helyet az újságban. 
A Nyúz Online mint egyetemi kiadvány
Lehetőségek
Bár a Nyúz még mindig törekedett arra, hogy a lehető legtöbb eseményről számoljon be, a lap működését a kari hovatartozása erősen korlátozza. A TTK HÖK igen nagy segítséget nyújt az újságnak egyes információk beszerzésében, kari-egyetemi vezetők megkeresésében. Más karok, mivel nem érzik sajátjuknak a lapot, értelemszerűen nem tudnak ilyen értelemben segíteni a lapnak. A tavaszi félévben gyakorlatilag kizárólag az IK HÖK közgyűléseiről tudtunk rendszeresen tudósítani. Egy egyetemi szintű internetes kiadványnál ezek az akadályok minden bizonnyal megszűnnének.
Legalább ekkora problémát jelent az emberhiány - a szerkesztőség jelenlegi létszáma éppen csak elég volt a szükséges feladatok ellátásához. A helyzet nyilván számottevően javulhatna, ha más karok hallgatóira is számíthatnánk.
Nem elhanyagolható szempont az sem, hogy az ELTE-n, az ország egyik legnagyobb és legrégebbi egyetemén nem működik egyetemi szintű lap - az itt körvonalazott javaslat erre úgy adna lehetőséget, hogy nem kellene az újság felépítését a nulláról elkezdeni.
Viszonyulás más lapokhoz
Nyilvánvaló, hogy ha a Nyúz Online egyetemi kiadvánnyá alakul, a jelenlegi szervezeti összetartozását a Tétékás Nyúzzal, az ELTE TTK HÖK hetilapjával meg kellene szüntetni, és az a két kiadványt - szervezetileg - két különböző szerkesztőség készítené. Ez természetesen nem jelenti azt, hogy ne lehetnének személyi átfedések a két szerkesztőség között.
Ugyanakkor természetesen a Nyúz Online által szolgáltatott tartalmat valamennyi, az egyetemen működő lap, illetve a várhatóan ősszel létrejövő ELTE Online is szabadon átvehetné, felhasználhatná. Amennyiben erre van igény, akkor a Nyúz Online eleve szolgáltathatna kétféle tartalmat: jól olvasható, tömörebb, áttekinthetőbb cikkeket azoknak, akik az egyetemi lapra kíváncsiak, és hosszabb, részletesebb, átfogóbb háttéranyagokat az egyetemen műkdő lapoknak.
Az újság elismertségét nagyban növelhetné, ha más, nem az ELTE-n működő lapokkal is fel lehetne venni a kapcsolatot: ezek lehetnek más felsőoktatási újságok. Országos szerkesztőségek is szóba jöhetnek, mint pl. az MTI, az Educatio Press vagy a Népszabadság - ezeknek volna igényük a felsőoktatásból érkező tartalomra, és a Nyúz Online szerkesztősége ezt megfelelő színvonalon prezentálni is tudná számukra.
Működés
A Nyúz Online egy nyitott kezdeményezésként szeretne működni, amelyhez bármelyik Hallgatói Önkormányzat szabadon csatlakozhat. Feltétlenül számítunk az EHÖK és az egyetemi vezetés támogatására is. A működés részleteit megállapodásban kell rögzíteni. Azok, akik csatlakoznak a megállapodáshoz, beleszólást kapnának a lap stratégiai irányításába, ellenőrzésébe.
A lap operatív irányítását a főszerkesztő végezné, akit a szerkesztőség választ. Ez az országos szinten elterjedt gyakorlat garantálhatná, hogy a főszerkesztő jól együtt működni a szerkesztőség tagjaival, valamint azt is, hogy a főszerkesztő megválasztása valóban szakmai szempontok alapján történjen. A szerkesztőség tagjai elsősorban ELTE hallgatói lennének, akik munkájukért ösztöndíjban részesülnének - az ösztöndíjukat annak a karnak a hallgatói önkormányzata fizetné, amelyik karnak az adott szerkesztőségi tag a hallgatója. A szerkesztőségi munka díjazását kizárólag teljesítmény-alapú rendszerben érdemes megvalósítani: az ösztöndíj összege tehát nem állandó, hanem az adott hónapban elvégzett munka függvénye lenne. Nagyon fontos, hogy az ösztöndíjak minden karon egységesek legyenek.
A lap működését egy szerkesztőbizottság ellenőrizné. Ebben mindenki delegálhatna egy-egy tagot, aki csatlakozik a kezdeményezéshez. A szerkesztőbizottság hagyná jóvá a főszerkesztő elképzeléseit a lappal kapcsolatos hosszú távú együttműködést, ellenőrzi, hogy a lap tartja magát a megállapodásban rögzített tartalmi-szerkesztési irányelvekhez. A szerkesztősbizottság - szélsőséges személyi ellentétek esetén - a főszerkesztő személyét is megvétózhatná.
A lap Nyúz Online néven működne, és a nyuz.elte.hu domain alatt lenne elérhető - természetesen a már említett módon ez nem lenne azonos az ELTE TTK HÖK hetilapjának honlapjával. A lap működésének első évében - a gördülékeny indulás érdekében - a főszerkesztőt - a többi taggal való konzultáció után - a TTK HÖK delegálná.
Tartalmi elképzelések
A Nyúz Online-nak elsősorban a közéleti tartalomra érdemes koncentrálnia; egyrészt ez az, amivel igazán egyedi lehet, ezért valódi vonzerőt jelenthet a leendő olvasók számára. Nagyon fontos lenne, hogy a lap tudósítson valamennyi fontosabb kari-egyetemi közéleti eseményről, és továbbra is kitentést kell adni az országos oktatáspolitika ELTE-t is érintő kérdéseire.
Elengedhetlen, hogy a lap tényközlései objektívek és kiegyensúlyozottak legyenek; az értékelő, véleménnyilvánító cikkeknek ezektől élesen elkülönüljenek. 
Természetesen az újság nem zárkózhat el az elől, hogy az egyetemen folyó vitáknak is megfelelő szívonalú terepe lehessen - sőt, kifejezetten törekednie kell arra, hogy minél több álláspontot megismertethessen az olvasókkal. A cél az, hogy a lap egy olyan fórum legyen, ahol az egyetem valamennyi polgára szívesen fejti ki véleményét.
Másodlagos jelleggel egyéb (pl. szórakoztató, kulturális) tartalom is helyet kaphatna az újságban; ugyanakkor mindvégig szem előtt kell tartani, hogy ez önmagában nem lehet alkalmas arra, hogy a leendő olvasókat megnyerje.